د افغانستان ولسي جرګې د ۱۴۰۰ مالي کال بودیجې طرحه رد کړه
 د افغانستان ولسي جرګې د راتلونکي ۱۴۰۰ مالي کال بودیجې طرحه د رایو په اکثریت سره رد کړه.
د ۱۴۰۰ مالي کال لپاره څه باندې ۴۵۲ میلیارد افغانۍ بودیجه په نظر کې نیول شوې چې ۲۹۶. ۳ میلیارد افغانۍ یې عادي او ۱۵۶.۳ میلیارده یې پراختیايي بودیجه ده. ولسي جرګې نن چهارشنبه ډسمبر ۳۰ (مرغومې ۱۰) پخپلې عمومي غونډه کې وویل چې د ۱۴۰۰ مالي کال وړاندې شوې بودیجه د ځینو لاملونو له امله د ولس استازو ته د منلو وړ نه وه. د افغانستان د ولسي جرګې مشر میر رحمان رحماني د راپور تر اورېدو وروسته داسې پرېکړه اعلان کړه: "وکیل صاحبانو رایې اچوو، د ۱۴۰۰ مالي کال بودیجې د مسودې په اړه راپور د اختصاصي کمېسیون لخوا واورول شو، په دې اساس هغه وکیلان صاحب چې بودیجه تائیدوي زرغونه کارټونه دې پورته کړي او هغه چې مخالف دي سره کارټونه پورته کړي... د څلورو زرغونو کارټونو په استثنا رده شوه." ولسي جرګې زیاته کړې چې د ولسمشرۍ ماڼۍ اړوند چارو ادارې کې د «واحد عملیاتي ادارې» لپاره د زیاتې بودیجې ورکولو، د کلیو او پرختیا وزارت څخه د کلیو د سرکونو پخولو پروګرام اخیستل او فواید عامې وزارت ته ورکولو، د بودیجې له مسودې پرته د تیر کال د ولایتي پروژو یعني ضمایمو ایستلو، په احتیاطي کوډونو کې د بودیجې زیاتوالي او ځینې نورو لاملونو له امله یې د ۱۴۰۰ مالي کال بودیجه رد کړه." دوی وايي، کوم اصلاحات چې د ولسي جرګې لخوا په بودیجه کې راوړل شوي وو مالیې وزارت ته د منلو نه وو چې له امله یې د ولس د استازو لخوا رد شوه. ولسي جرګې همدارنګه ویلي چې د مالیې وزارت لخوا په وړاندې شوې بودیجه کې د کورنیو عوایدو پلان دوی ته د منلو نه و. ولسي جرګې د افغانستان د مالیې وزارت څخه وغوښتل چې تر لازمو اصلاحاتو راوستلو وروسته بیا ځلې ولسي جرګې ته قناعت ورکړي. امریکا غږ هڅه وکړه چې په دې اړه د افغانستان د مالیې وزارت نظر واخلي، خو د هڅو سره سره بریالي نه شو.